দিল্লিতে চিকিৎসক হত্যায় ‘সাম্প্রদায়িক রং′ | বিশ্ব | DW | 03.04.2016
দিল্লিতে চিকিৎসক হত্যায় ‘সাম্প্রদায়িক রং'
দিল্লিতে এক চিকিৎসক হত্যার ঘটনায় সাম্প্রদায়িক রং লাগানোর চেষ্টাকে নস্যাৎ করে দিল পুলিশের প্রতিবেদন৷ দিল্লি পুলিশ জানিয়েছে, হত্যাকাণ্ডটি সাম্প্রদায়িক উদ্দেশ্যে করা হয়েছে – এমন আলামত তদন্ত থেকে বেরিয়ে আসেনি৷
গত সপ্তাহে পশ্চিম দিল্লির বিকাশপুরি এলাকায় এক দাঁতের ডাক্তারকে দুর্বৃত্তরা পিটিয়ে আহত করে৷ গুরুতর আহত ডাক্তার পঙ্কজ নারাং পরে মারা যান৷ প্রত্যক্ষদর্শীদের মতে, ৪০ বছর বয়সি ওই চিকিৎসক বাড়ির পাশের রাস্তায় হাঁটছিলেন৷ পাশ দিয়ে যাওয়ার সময় একটি মোটর সাইকেল তাঁকে ধাক্কা দেয়৷ মোটরসাইকেলের তিন আরোহীর সঙ্গে বচসায় জড়িয়ে পড়েন পঙ্কজ৷ তর্কাতর্কির এক পর্যায়ে তিন যুবক মোটরসাইকেল রেখেই চলে যায়৷ কিন্তু কিছুক্ষণ পর ১০-১৫ জনের একটি দল এসে পঙ্কজকে বাড়ি থেকে বের করে লাঠিসোঁটা দিয়ে পেটায়৷ স্থানীয়রা বাধা দিতে গেলে তাদের ওপরও চড়াও হয় হামলাকারীরা৷ ডা. পঙ্কজ নারাং হত্যার খবর ভারতের সংবাদমাধ্যম গুরুত্ব দিয়েই প্রকাশ করেছে৷
ইতিমধ্যে ঘটনার সঙ্গে জড়িত সন্দেহে চার কিশোরসহ ন'জনকে গ্রেপ্তার করেছে দিল্লি পুলিশ৷ পুলিশের পক্ষ থেকে জানানো হয়েছে, পঙ্কজ নারাং হত্যার সঙ্গে সাম্প্রদায়িকতার কোনো সম্পর্ক খুঁজে পাওয়া যায়নি৷
পুলিশি তদন্ত শুরুর আগেই একটি মহল পঙ্কজ নারাং হত্যার সঙ্গে মুসলমানরা জড়িত এমন তথ্য প্রচার করে সাম্প্রদায়িকতার বিষবাষ্প ছড়ানোর চেষ্টা করে৷ ক্ষমতাসীন দল বিজেপির সমর্থকরাই এমন তৎপরতা শুরু করে বলে অভিযোগ৷ সামাজিক যোগাযোগের মাধ্যমে এর প্রমাণও রয়েছে৷
একটি মহল পঙ্কজ হত্যার জন্য ঢালাওভাবে মুসলমানদের দায়ী করেই থেমে থাকেনি৷ হত্যাকারীরা বাংলাদেশ থেকে আগত এবং তারা আম আদমি পার্টির ভোট ব্যাংক বলে দিল্লি প্রশাসন তাদের বিরুদ্ধে কোনো ব্যবস্থা নিচ্ছে না বলেও সামাজিক যোগাযোগের মাধ্যমে প্রচার চালানো হয়৷
তবে এক বিবৃতিতে দিল্লি পুলিশ জানিয়েছে, হত্যাকাণ্ডের সঙ্গে সাম্প্রদায়িকতার কোনো সম্পর্ক তাঁরা খুঁজে পাননি৷ গ্রেপ্তার হওয়া ব্যক্তিদের বেশ কয়েজন মুসলমান হলেও তারা সবাই স্থানীয়৷ দীপক নামের এক হিন্দু যুবককেও হত্যাকাণ্ডে জড়িত সন্দেহে গ্রেপ্তার করেছে পুলিশ৷
এসিবি/ডিজি (ইন্ডিয়া টুডে, টাইমস অফ ইন্ডিয়া)
তারিখ 03.04.2016
কি-ওয়ার্ডস বিশ্ব, ভারত, দিল্লিতে চিকিৎসক হত্যা, সাম্প্রদায়িক রং, হত্যাকাণ্ড, সাম্প্রদায়িকতা, মুসলমানরা জড়িত, পুলিশি তদন্ত
পার্মালিংক https://p.dw.com/p/1INiC